[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 1.3.2006

SEC(2006) 285 τελικό

Σύσταση για

ΑΠΟΦΑΣΗ ΤΟΥ ΣΥΜΒΟΥΛΙΟΥ

με την οποία ειδοποιείται η Γερμανία, σύμφωνα με το άρθρο 104 παράγραφος 9 της συνθήκης ΕΚ, να λάβει μέτρα για τη μείωση του ελλείμματος η οποία κρίνεται αναγκαία για να αντιμετωπιστεί η κατάσταση υπερβολικού ελλείμματος

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

η κατασταση υπερβολικου ελλειμματοσ στη γερμανια

Η διαδικασία υπερβολικού ελλείμματος (ΔΥΕ) διέπεται από το άρθρο 104 της συνθήκης και από τον κανονισμό (ΕΚ) αριθ. 1467/97 του Συμβουλίου της 7ης Ιουλίου 1997 για την επιτάχυνση και τη διασαφήνιση της εφαρμογής της διαδικασίας υπερβολικού ελλείμματος[1], ο οποίος αποτελεί μέρος του Συμφώνου Σταθερότητας και Ανάπτυξης.

Βάσει των στοιχείων για έλλειμμα γενικής κυβέρνησης πάνω από την τιμή αναφοράς της συνθήκης, δηλαδή 3% του ΑΕΠ, το 2002 και κατόπιν σύστασης της Επιτροπής, το Συμβούλιο απεφάνθη στις 21 Ιανουαρίου 2003 ότι υπήρχε υπερβολικό έλλειμμα στη Γερμανία (άρθρο 104, παράγραφος 6 της συνθήκης)[2]. Επιπλέον, βάσει των όρων του Συμφώνου Σταθερότητας και Ανάπτυξης και κατόπιν σύστασης της Επιτροπής, το Συμβούλιο εξέδωσε την ίδια ημέρα σύσταση, βάσει του άρθρου 104, παράγραφος 7, προκειμένου να τεθεί τέρμα στην κατάσταση υπερβολικού ελλείμματος. Στη σύσταση αυτή, το Συμβούλιο καλούσε « τη γερμανική κυβέρνηση να θέσει τέρμα στην παρούσα κατάσταση υπερβολικού ελλείμματος το ταχύτερο δυνατόν σύμφωνα με το άρθρο 3, παράγραφος 4 του κανονισμού του Συμβουλίου (ΕΚ) αριθ. 1467/97», εννοώντας ότι το έλλειμμα έπρεπε να μειωθεί κάτω από το 3% του ΑΕΠ έως το 2004. Η σύσταση δημοσιοποιήθηκε. Όπως ανέφερε η ανακοίνωση της Επιτροπής της 14 Δεκεμβρίου 2004[3], με την οποία συμφώνησε το Συμβούλιο στις 18 Ιανουαρίου 2005, ενόψει των μοναδικών περιστάσεων που δημιουργήθηκαν από τα συμπεράσματα του Συμβουλίου της 25ης Νοεμβρίου 2003 και την απόφαση του Ευρωπαϊκού Δικαστηρίου της 13ης Ιουλίου 2004, κατάλληλη προθεσμία για τη διόρθωση του υπερβολικού ελλείμματος έπρεπε να θεωρηθεί το έτος 2005.

Το 2005, το έλλειμμα γενικής κυβέρνησης στη Γερμανία ανήλθε σε 3,3% του ΑΕΠ, σύμφωνα με τα στοιχεία της Eurostat τα οποία βασίζονται στην έκθεση βάσει του κανονισμού του Συμβουλίου (ΕΚ) αριθ. 3605/93, την οποία υπέβαλε η Γερμανία στην Επιτροπή στις 24 Φεβρουαρίου 2006. Σύμφωνα με το άρθρο 10, παράγραφος 3 του κανονισμού του Συμβουλίου (ΕΚ) αριθ. 1467/97, αν «από τα πραγματικά στοιχεία» που έχει υποβάλει η Επιτροπή «προκύπτει ότι το συμμετέχον κράτος μέλος δεν έχει διορθώσει το υπερβολικό έλλειμμα εντός των χρονικών ορίων που καθορίζονται (…) στις συστάσεις βάσει του 104 (7) (…) το Συμβούλιο λαμβάνει αμέσως απόφαση, δυνάμει του άρθρου 104 παράγραφος 9)», δηλαδή, «ειδοποιεί το κράτος μέλος να λάβει, εντός συγκεκριμένης προθεσμίας, μέτρα για τη μείωση του ελλείμματος την οποία το Συμβούλιο κρίνει αναγκαία για να αντιμετωπιστεί η κατάσταση αυτή».

η οικονομικη και δημοσιονομικη κατασταση στη γερμανια

Οι φθινοπωρινές προβλέψεις των υπηρεσιών της Επιτροπής του 2005 εκτιμούσαν το έλλειμμα για το 2005 στο 3,9% του ΑΕΠ[4]. Με την υπόθεση ότι δεν θα υπάρξει αλλαγή πολιτικής, οι προβλέψεις των υπηρεσιών της Επιτροπής εκτιμούν το έλλειμμα στο 3,7% και 3,3% του ΑΕΠ, αντίστοιχα, το 2006 και το 2007. Η αύξηση του πραγματικού ΑΕΠ προβλέπεται σε 0,8% το 2005, 1,2% το 2006 και 1,6% το 2007, με τη διατήρηση αρνητικού κενού παραγωγής για ολόκληρη την περίοδο των προβλέψεων.

Βάσει των παραπάνω, και ενόψει της ακόμη εύθραυστης οικονομικής κατάστασης η γερμανική κυβέρνηση, που προέκυψε από τις εκλογές της 18ης Σεπτεμβρίου 2005, κατάστρωσε στρατηγική για τη μείωση του ελλείμματος γενικής κυβέρνησης κάτω από την τιμή αναφοράς της συνθήκης έως το 2007. Η κυβέρνηση άρχισε να εφαρμόζει τη στρατηγική εξυγίανσης το Δεκέμβριο του 2005 εγκρίνοντας τα πρώτα σχετικά μέτρα. Στις 22 Φεβρουαρίου 2006, η κυβέρνηση ενέκρινε το σχέδιο του ομοσπονδιακού προϋπολογισμού για το 2006 και, ειδικότερα, ενέκρινε επίσης το νομοσχέδιο για την αύξηση του βασικού συντελεστή ΦΠΑ από 16% σε 19% από την 1η Ιανουαρίου 2007.

Στις 22 Φεβρουαρίου 2006, η Ομοσπονδιακή Στατιστική Υπηρεσία δημοσίευσε τα στοιχεία για την αύξηση του ΑΕΠ το 2005, που ανήλθε σε 0,9%. Σύμφωνα με τα στοιχεία της Eurostat, το έλλειμμα γενικής κυβέρνησης της Γερμανίας, ανήλθε σε 3,3% του ΑΕΠ το 2005. Τα στοιχεία αυτά, η ποιότητα των οποίων θα αξιολογηθεί περαιτέρω, βασίζονται σε προσωρινή κοινοποίηση της Γερμανίας βάσει του κανονισμού του Συμβουλίου (ΕΚ) αριθ. 3605/93, που υποβλήθηκε στην Επιτροπή στις 24 Φεβρουαρίου 2006. Η διαφορά σε σχέση με τις φθινοπωρινές προβλέψεις των υπηρεσιών της Επιτροπής οφείλεται σε μεγάλο βαθμό στα μεγαλύτερα σε σχέση με τις προβλέψεις έσοδα προς τα τέλη του 2005.

Οι ενδιάμεσες προβλέψεις των υπηρεσιών της Επιτροπής, που δημοσιεύθηκαν στις 21 Φεβρουαρίου 2006, εκτιμούν την αύξηση του πραγματικού ΑΕΠ σε 1,5% το 2006, λίγο πάνω από τη χαμηλή δυνητική ανάπτυξη. Πρέπει να σημειωθεί ότι η εκτίμηση αυτή επηρεάζεται θετικά από την αναμενόμενη αντίδραση της εγχώριας ζήτησης στη σχεδιαζόμενη αύξηση του συντελεστή ΦΠΑ. Λαμβάνοντας υπόψη τις επακόλουθες οικονομικές επιπτώσεις, η αύξηση του ΑΕΠ το 2007 προβλέπεται γύρω στο 1%.

Βάσει των παραπάνω μακροοικονομικών προβλέψεων, το ονομαστικό έλλειμμα αναμένεται να παραμείνει ελαφρώς πάνω από 3% του ΑΕΠ το 2006, αλλά να μειωθεί σαφώς κάτω από την τιμή αναφοράς το 2007. Το διαρθρωτικό έλλειμμα (δηλαδή το κυκλικά προσαρμοσμένο έλλειμμα, μη υπολογιζομένων των έκτακτων και προσωρινών μέτρων) προβλέπεται από τις υπηρεσίες της Επιτροπής να παραμείνει γενικά αμετάβλητο ως ποσοστό του ΑΕΠ μεταξύ του 2005 και του 2006 και να συρρικνωθεί κατά μία τουλάχιστον εκατοστιαία μονάδα του ΑΕΠ το 2007.

απαιτησεισ δημοσιονομικησ πολιτικησ ως το 2007 και μετα

Το άρθρο 5, παράγραφος 1 του κανονισμού του Συμβουλίου (ΕΚ) αριθ. 1467/97 προβλέπει ότι « Στην ειδοποίηση, το Συμβούλιο καλεί το ενδιαφερόμενο κράτος μέλος να επιτύχει ελάχιστη ετήσια βελτίωση, ύψους τουλάχιστον 0,5% του ΑΕΠ ως σημείο αναφοράς, του κυκλικά προσαρμοσμένου δημοσιονομικού αποτελέσματός του, χωρίς να υπολογίζονται τα έκτακτα και τα προσωρινά μέτρα, ώστε να διασφαλίζεται η διόρθωση του υπερβολικού ελλείμματος εντός της προθεσμίας που ορίζεται στην ειδοποίηση».

Η αποφασιστική διόρθωση του υπερβολικού ελλείμματος στη Γερμανία είναι ουσιώδης, δεδομένης της χαμηλής δυνητικής ανάπτυξης και των δημοσιονομικών προκλήσεων που προκύπτουν από τη γήρανση του πληθυσμού. Επιπλέον, οι συνεχιζόμενες δημοσιονομικές ανισορροπίες επηρεάζουν την εμπιστοσύνη και τελικά την αύξηση της παραγωγής. Η στρατηγική για τη δημοσιονομική εξυγίανση που στοχεύει στον έλεγχο των δημοσιονομικών ανισορροπιών έχει ενσωματωθεί στο συνολικό πρόγραμμα εργασίας που κατάρτισε η Γερμανική κυβέρνηση το Νοέμβριο του 2005. Η εφαρμογή του προχωρεί ικανοποιητικά. Η στρατηγική εξυγίανσης προσβλέπει σε διαρθρωτική δημοσιονομική προσαρμογή ίση με πάνω από μία εκατοστιαία μονάδα το 2007. Το γεγονός ότι η στρατηγική αυτή θα έχει περιορισμένα μόνο δημοσιονομικά αποτελέσματα το 2006 αντικατοπτρίζεται εν μέρει στο ότι ορισμένα από τα μέτρα που εφαρμόζονται ήδη θα αποδώσουν τα πλήρη αποτελέσματά τους μόνο μετά από κάποιο διάστημα. Η σχεδιαζόμενη διαρθρωτική προσαρμογή κατά τα έτη 2006 και 2007 μπορεί να θεωρηθεί συνεπής με τις διατάξεις του ΣΣΑ, περιλαμβανομένης της απαίτησης για ετήσια βελτίωση του κυκλικά προσαρμοσμένου αποτελέσματος μη υπολογιζομένων των έκτακτων και προσωρινών μέτρων κατά τουλάχιστον 0,5% του ΑΕΠ ως τιμής αναφοράς. Βάσει του προαναφερθέντος σεναρίου για την ανάπτυξη, η σχεδιαζόμενη προσαρμογή αναμένεται να είναι επαρκής ώστε να διορθωθεί το υπερβολικό έλλειμμα κατά τρόπο μόνιμο και διατηρήσιμο και θα είναι συνεπής με τις διατάξεις του ΣΣΑ.

Συνεπώς, βάσει των παραπάνω, φαίνεται ότι το υπερβολικό έλλειμμα θα διορθωθεί έως το 2007, το αργότερο. Η τιμή αναφοράς για την ετήσια βελτίωση του διαρθρωτικού αποτελέσματος κατά 0,5% του ΑΕΠ σε σωρευτικές τιμές φαίνεται ότι θα τηρηθεί τα έτη 2006 και 2007.

* * *

Ενόψει των παραπάνω, η Επιτροπή συνιστά στο Συμβούλιο να απευθύνει ειδοποίηση στη Γερμανία σύμφωνα με το άρθρο 104 παράγραφος 9 προκειμένου να λάβει μέτρα για τη μείωση του ελλείμματος η οποία κρίνεται αναγκαία για να αντιμετωπιστεί η κατάσταση υπερβολικού ελλείμματος ως το 2007, το αργότερο, με τρόπο μόνιμο και διατηρήσιμο. Μια αξιόπιστη πορεία προσαρμογής ώστε να μειωθεί το έλλειμμα σε μόνιμη βάση κάτω από το 3% του ΑΕΠ ως το 2007, το αργότερο, απαιτεί από τη Γερμανία, βάσει του σεναρίου ανάπτυξης των υπηρεσιών της Επιτροπής του Φεβρουαρίου 2006, να διασφαλίσει σωρευτική βελτίωση του κυκλικά προσαρμοσμένου αποτελέσματος (μη υπολογιζόμενων των έκτακτων και προσωρινών μέτρων) κατά μία εκατοστιαία μονάδα τα έτη 2006 και 2007. Η Γερμανία πρέπει να λάβει τα απαραίτητα μέτρα ώστε να διασφαλίσει τη δημοσιονομική εξυγίανση ενόψει του μεσοπρόθεσμου στόχου για διαρθρωτικά ισοσκελισμένο προϋπολογισμό μέσω ετήσιας μείωσης του διαρθρωτικού ελλείμματος κατά τουλάχιστον 0,5% του ΑΕΠ, μετά τη διόρθωση του υπερβολικού ελλείμματος. Η Επιτροπή συνιστά επίσης να υποβληθεί έκθεση πριν από τις [14 Ιουλίου] 2006, με τα μέτρα που θα έχουν ληφθεί για την τήρηση της απόφασης του Συμβουλίου. Ειδικότερα, η έκθεση πρέπει να περιλαμβάνει δημοσιονομική αξιολόγηση των μέτρων που θα ισχύσουν το 2006 και το 2007 ώστε να διορθωθεί το υπερβολικό έλλειμμα και τους πιθανούς κινδύνους σε σχέση με το προβλεπόμενο μακροοικονομικό σενάριο. Η Επιτροπή θα αξιολογήσει την έκθεση αυτή στο πλαίσιο της εκτίμησης της προόδου για τη διόρθωση του υπερβολικού ελλείμματος. Η Επιτροπή συνιστά επίσης, βάσει του άρθρου 104 παράγραφος 9, να ζητηθεί από τη Γερμανία να υποβάλει περαιτέρω εκθέσεις βάσει συγκεκριμένου χρονοδιαγράμματος.

Σύσταση για

ΑΠΟΦΑΣΗ ΤΟΥ ΣΥΜΒΟΥΛΙΟΥ

με την οποία ειδοποιείται η Γερμανία, σύμφωνα με το άρθρο 104 παράγραφος 9 της συνθήκης ΕΚ, να λάβει μέτρα για τη μείωση του ελλείμματος η οποία κρίνεται αναγκαία για να αντιμετωπιστεί η κατάσταση υπερβολικού ελλείμματος

T Ο ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 104 παράγραφος 9,

τη σύσταση της Επιτροπής βάσει του άρθρου 104 παράγραφος 9,

Εκτιμώντας τα εξής:

1. Σύμφωνα με το άρθρο 104 παράγραφος 1 της συνθήκης, τα κράτη μέλη αποφεύγουν τα υπερβολικά δημοσιονομικά ελλείμματα.

2. Στόχος του Συμφώνου Σταθερότητας και Ανάπτυξης είναι η υγιής δημοσιονομική κατάσταση, η οποία αποτελεί μέσο για την ενίσχυση των συνθηκών σταθερότητας των τιμών και για την ισχυρή διατηρήσιμη ανάπτυξη που θα δημιουργεί θέσεις απασχόλησης. Το Σύμφωνο Σταθερότητας και Ανάπτυξης περιλαμβάνει τον κανονισμό (ΕΚ) αριθ. 1467/97 του Συμβουλίου της 7ης Ιουλίου 1997 για την επιτάχυνση και τη διασαφήνιση της εφαρμογής της διαδικασίας υπερβολικού ελλείμματος[5].

3. Το Ψήφισμα του Ευρωπαϊκού Συμβουλίου του Άμστερνταμ της 17ης Ιουνίου 1997[6] σχετικά με το Σύμφωνο Σταθερότητας και Ανάπτυξης καλεί επίσημα όλα τα μέρη, και συγκεκριμένα τα κράτη μέλη, το Συμβούλιο και την Επιτροπή να εφαρμόσουν αυστηρά και έγκαιρα τη συνθήκη για το Σύμφωνο Σταθερότητας και Ανάπτυξης.

4. Με την απόφαση 2003/89/EΚ του Συμβουλίου[7] της 21 Ιανουαρίου 2003, αποφασίστηκε σύμφωνα με το άρθρο 104 παράγραφος 6 της Συνθήκης, ότι υπάρχει υπερβολικό έλλειμμα στη Γερμανία.

5. Σύμφωνα με το άρθρο 104 παράγραφος 7 της συνθήκης και το άρθρο 3 παράγραφος 4 του κανονισμού (ΕΚ) αριθ. 1467/97 στις 21 Ιανουαρίου 2003 το Συμβούλιο απηύθυνε σύσταση στη Γερμανία, καλώντας τη να θέσει τέρμα στο υπερβολικό έλλειμμα το ταχύτερο δυνατόν και έως το 2004 το αργότερο. Η σύσταση δημοσιοποιήθηκε. Όπως καθορίζεται στην ανακοίνωση της Επιτροπής της 14ης Δεκεμβρίου 2004[8], με την οποία συμφώνησε το Συμβούλιο στις 18 Ιανουαρίου 2005, ενόψει της μοναδικής κατάστασης που δημιούργησαν τα συμπεράσματα του Συμβουλίου της 25ης Νοεμβρίου 2003 και η απόφαση του Δικαστηρίου της Ευρωπαϊκής Ένωσης της 13ης Ιουλίου 2004, κατάλληλη ημερομηνία για τη διόρθωση του υπερβολικού ελλείμματος πρέπει να θεωρηθεί το έτος 2005.

6. Το δημοσιονομικό έλλειμμα στη Γερμανία είναι πολύ πάνω από την τιμή αναφοράς 3% του ΑΕΠ της συνθήκης, από το 2002. Ο δείκτης χρέους-ΑΕΠ αυξήθηκε από επίπεδο κάτω της τιμής αναφοράς της συνθήκης 60% του ΑΕΠ το 2001 σε προβλεπόμενο 69% του ΑΕΠ το 2006.

7. Το 2005, το δημοσιονομικό έλλειμμα στη Γερμανία ανήλθε σε 3,3% του ΑΕΠ, σύμφωνα με τα στοιχεία που υπέβαλε η Eurostat. Τα εν λόγω στοιχεία, η ποιότητα των οποίων θα αξιολογηθεί περαιτέρω, βασίζονται σε προσωρινή κοινοποίηση της Γερμανίας βάσει του κανονισμού του Συμβουλίου ΕΚ αριθ. 3605/93 της 22 Νοεμβρίου 1993 για την εφαρμογή του πρωτοκόλλου σχετικά με τη διαδικασία του υπερβολικού ελλείμματος το οποίο προσαρτάται στη συνθήκη για την ίδρυση της Ευρωπαϊκής Κοινότητας[9], την οποία υπέβαλε η Γερμανία στην Επιτροπή στις 24 Φεβρουαρίου 2006. Επιπλέον, βάσει των διαθέσιμων πληροφοριών, και λαμβάνοντας υπόψη τα δημοσιονομικά σχέδια που εγκρίθηκαν μέχρι στιγμής από τη γερμανική κυβέρνηση, το δημοσιονομικό έλλειμμα θα παραμείνει πάνω από την τιμή αναφοράς και το 2006, γεγονός που επιβεβαιώνει ότι το υπερβολικό έλλειμμα δεν διορθώθηκε.

8. Βάσει του άρθρου 10 παράγραφος 3 του κανονισμού (ΕΚ) αριθ. 1467/97 αν από τα πραγματικά στοιχεία, βάσει του κανονισμού (ΕΚ) αριθ. 3605/93 προκύπτει ότι το συμμετέχον κράτος μέλος δεν έχει διορθώσει το υπερβολικό έλλειμμα εντός των χρονικών ορίων που καθορίζονται είτε στις συστάσεις βάσει του άρθρου 104 παράγραφος 7, είτε στην ειδοποίηση βάσει του άρθρου 104 παράγραφος 9, το Συμβούλιο λαμβάνει αμέσως απόφαση, δυνάμει του άρθρου 104 παράγραφος 9, δηλαδή να ειδοποιήσει το κράτος μέλος να λάβει, εντός συγκεκριμένης προθεσμίας, μέτρα για τη μείωση του ελλείμματος την οποία το Συμβούλιο κρίνει αναγκαία για να αντιμετωπιστεί η κατάσταση αυτή.

9. Οι φθινοπωρινές προβλέψεις των υπηρεσιών της Επιτροπής για το 2005 εκτιμούσαν το έλλειμμα για το 2005 στο 3,9% του ΑΕΠ[10]. Με την υπόθεση ότι δεν θα υπάρξει αλλαγή πολιτικής, οι προβλέψεις των υπηρεσιών της Επιτροπής εκτιμούν το έλλειμμα στο 3,7% και 3,3% του ΑΕΠ αντίστοιχα το 2006 και το 2007. Η αύξηση του πραγματικού ΑΕΠ προβλέπεται σε 0,8% το 2005, 1,2% το 2006 και 1,6% το 2007, με τη διατήρηση αρνητικού κενού παραγωγής για ολόκληρη την περίοδο των προβλέψεων. Βάσει των παραπάνω και ενόψει της εύθραυστης οικονομικής κατάστασης η γερμανική κυβέρνηση, που προέκυψε από τις εκλογές στις 18 Σεπτεμβρίου 2005, αποφάσισε μια στρατηγική για τη μείωση του δημοσιονομικού ελλείμματος κάτω από την τιμή αναφοράς της συνθήκης έως το 2007. Η κυβέρνηση άρχισε να εφαρμόζει τη στρατηγική εξυγίανσης το Δεκέμβριο του 2005 εγκρίνοντας τα πρώτα σχετικά μέτρα. Στις 22 Φεβρουαρίου 2006, η κυβέρνηση ενέκρινε το σχέδιο του ομοσπονδιακού προϋπολογισμού για το 2006 και, ειδικότερα, ενέκρινε επίσης το νομοσχέδιο για την αύξηση του βασικού συντελεστή ΦΠΑ από 16% σε 19% από την 1η Ιανουαρίου 2007.

10. Στις 22 Φεβρουαρίου 2006, η Ομοσπονδιακή Στατιστική Υπηρεσία δημοσίευσε τα στοιχεία για την αύξηση του ΑΕΠ και το έλλειμμα της γενικής κυβέρνησης το 2005, που ανήλθαν σε 0,9% και 3,3% αντίστοιχα. Η διαφορά σε σχέση με τις φθινοπωρινές προβλέψεις των υπηρεσιών της Επιτροπής οφείλεται σε μεγάλο βαθμό στα μεγαλύτερα σε σχέση με τις προβλέψεις φορολογικά έσοδα προς τα τέλη του 2005. Οι ενδιάμεσες προβλέψεις των υπηρεσιών της Επιτροπής, που δημοσιεύθηκαν στις 21 Φεβρουαρίου 2006, εκτιμούν την αύξηση του πραγματικού ΑΕΠ σε 1,5% το 2006, λίγο πάνω από τη δυνητική αύξηση. Πρέπει να σημειωθεί ότι η εκτίμηση αυτή επηρεάζεται θετικά από την αναμενόμενη αντίδραση της εγχώριας ζήτησης στη σχεδιαζόμενη αύξηση του συντελεστή ΦΠΑ. Λαμβάνοντας υπόψη τις σχετικές οικονομικές επιπτώσεις, η αύξηση του ΑΕΠ το 2007 αναμένεται να είναι μικρότερη του 1%. Βάσει των παραπάνω μακροοικονομικών προβλέψεων, το ονομαστικό έλλειμμα αναμένεται να παραμείνει ελαφρώς πάνω από 3% του ΑΕΠ το 2006, αλλά να μειωθεί σαφώς κάτω από την τιμή αναφοράς το 2007. Το διαρθρωτικό έλλειμμα (δηλαδή το κυκλικά προσαρμοσμένο έλλειμμα, μη υπολογιζόμενων των έκτακτων και προσωρινών μέτρων) προβλέπεται από τις υπηρεσίες της Επιτροπής να παραμείνει γενικά αμετάβλητο ως ποσοστό του ΑΕΠ μεταξύ του 2005 και του 2006 και να συρρικνωθεί κατά τουλάχιστον μία εκατοστιαία μονάδα του ΑΕΠ το 2007.

11. Πρέπει να ληφθούν υπόψη οι ακόλουθοι παράγοντες σχετικά με τον καθορισμό της προθεσμίας για τη διόρθωση του υπερβολικού ελλείμματος. Πρώτον, η δημοσιονομική προσαρμογή που εφαρμόζεται εντάσσεται σε μια συνολική στρατηγική η έγκριση των μέτρων της οποίας έχει ήδη προχωρήσει, γεγονός που περιορίζει την αβεβαιότητα ως προς την αποτελεσματικότητα της εξυγίανσης. Δεύτερον, τα περιορισμένα αποτελέσματα ως προς την αναμενόμενη μείωση του ελλείμματος το 2006, αντικατοπτρίζουν, τουλάχιστον εν μέρει, το γεγονός ότι ορισμένα από τα μέτρα που εφαρμόζονται ήδη θα παράγουν αποτελέσματα μόνο μετά από κάποιο διάστημα. Τρίτον, η διαρθρωτική προσαρμογή κατά τουλάχιστον 1% του ΑΕΠ τα έτη 2006 και 2007 που σχεδιάζει η κυβέρνηση μπορεί να θεωρηθεί συνεπής με τις διατάξεις του ΣΣΑ, περιλαμβανομένης της απαιτούμενης ετήσιας βελτίωσης του κυκλικά προσαρμοσμένου αποτελέσματος, μη υπολογιζόμενων των έκτακτων και προσωρινών μέτρων κατά τουλάχιστον 0,5% του ΑΕΠ, ως τιμής αναφοράς. Βάσει των συνολικών μακροοικονομικών προβλέψεων της παραγράφου 10, μια τέτοια προσαρμογή θα επαρκούσε για τη διόρθωση του υπερβολικού ελλείμματος κατά τρόπο μόνιμο και διατηρήσιμο.

12. Σύμφωνα με τα παραπάνω, φαίνεται ότι το υπερβολικό έλλειμμα θα διορθωθεί ως το 2007, το αργότερο. Η τιμή αναφοράς 0,5% του ΑΕΠ, για την ετήσια βελτίωση του διαρθρωτικού αποτελέσματος αναμένεται να τηρηθεί, σωρευτικά, κατά τα έτη 2006 και 2007.

13. Σύμφωνα με το άρθρο 104 παράγραφος 9 δεύτερο εδάφιο, το Συμβούλιο μπορεί να ζητήσει από τη Γερμανία να υποβάλει εκθέσεις σύμφωνα με συγκεκριμένο χρονοδιάγραμμα για να εξετάσει τις προσπάθειες προσαρμογής που καταβάλλει αυτό το κράτος μέλος προκειμένου να συμμορφωθεί με την παρούσα απόφαση. Η Γερμανία πρέπει να υποβάλει έκθεση ως τις [14 Ιουλίου] 2006 το αργότερο, με τα μέτρα που θα έχει λάβει και σχεδιάζει να λάβει προκειμένου να συμμορφωθεί με την παρούσα απόφαση. Ειδικότερα, η έκθεση πρέπει να περιλαμβάνει δημοσιονομική αξιολόγηση των μέτρων ποσοτικοποιώντας την επίδρασή τους στα δημοσιονομικά αποτελέσματα το 2006 και το 2007 για τη διόρθωση του υπερβολικού ελλείμματος και αναλύοντας τους πιθανούς κινδύνους σε σχέση με το μακροοικονομικό σενάριο. Η Επιτροπή θα αξιολογήσει την έκθεση αυτή στο πλαίσιο της εκτίμησης της προόδου για τη διόρθωση του υπερβολικού ελλείμματος. Η Γερμανία πρέπει να υποβάλει και άλλες εκθέσεις εντός των προθεσμιών για την κοινοποίηση των δημοσιονομικών ελλειμμάτων και του χρέους που προβλέπει το άρθρο 4 του κανονισμού (ΕΚ) αριθ. 3605/93.

14. Τα μέτρα προσαρμογής πρέπει να διασφαλίζουν διαρκή βελτίωση του δημοσιονομικού αποτελέσματος. Προκειμένου να διασφαλιστεί η διατηρήσιμη δημοσιονομική εξυγίανση ενόψει του μεσοπρόθεσμου στόχου της Γερμανίας για διαρθρωτικά ισοσκελισμένο δημοσιονομικό αποτέλεσμα, είναι απαραίτητη η μείωση του διαρθρωτικού ελλείμματος κατά τουλάχιστον 0,5% του ΑΕΠ το χρόνο, μετά τη διόρθωση του υπερβολικού ελλείμματος.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Η Γερμανία οφείλει να τερματίσει τη σημερινή κατάσταση υπερβολικού ελλείμματος το συντομότερο δυνατό και το αργότερο έως το 2007.

2. Τα έτη 2006 και 2007 η Γερμανία πρέπει να διασφαλίσει σωρευτική βελτίωση του κυκλικά προσαρμοσμένου αποτελέσματός της, μη υπολογιζόμενων έκτακτων και προσωρινών μέτρων, κατά τουλάχιστον μία εκατοστιαία μονάδα.

Άρθρο 2

1. Η Γερμανία υποβάλλει στην Επιτροπή, ως τις [14 Ιουλίου] 2006 το αργότερο, έκθεση στην οποία θα περιγράφονται τα μέτρα που λήφθηκαν σε εφαρμογή της παρούσας απόφασης. Η Επιτροπή θα αναλύσει την έκθεση αυτή προκειμένου να εκτιμήσει την πρόοδο που πραγματοποιήθηκε για τη διόρθωση του υπερβολικού ελλείμματος.

2. Η Γερμανία υποβάλλει περαιτέρω εκθέσεις στην Επιτροπή, ως την [1η Οκτωβρίου 2006, 1η Απριλίου 2007, 1η Οκτωβρίου 2007 και 1η Απριλίου 2008], στις οποίες θα παρουσιάζεται η πρόοδος που θα έχει επιτευχθεί ως προς τη συμμόρφωση με την παρούσα απόφαση.

Άρθρο 3

Η Γερμανία θα λάβει τα αναγκαία μέτρα για να εξασφαλίσει ότι η πορεία δημοσιονομικής εξυγίανσης προς την επίτευξη του μεσοπρόθεσμου στόχου για διαρθρωτικά ισοσκελισμένο προϋπολογισμό θα συνεχιστεί, με τη μείωση του διαρθρωτικού ελλείμματος κατά τουλάχιστον 0,5% του ΑΕΠ ετησίως μετά τη διόρθωση του υπερβολικού ελλείμματος.

Άρθρο 4

Η παρούσα απόφαση απευθύνεται στην Ομοσπονδιακή Δημοκρατία της Γερμανίας.

Βρυξέλλες,

Για το Συμβούλιο

[1] ΕΕ L 209, 2.8.1997, σ. 6. Κανονισμός όπως τροποποιήθηκε από τον κανονισμό (ΕΚ) αριθ. 1056/2005 (ΕΕ L 174, 7.7.2005, σ. 5).

[2] Όλα τα έγγραφα σχετικά με τη διαδικασία υπερβολικού ελλείμματος για τη Γερμανία διατίθενται στην ακόλουθη ηλεκτρονική διεύθυνση:http://europa.eu.int/comm/economy_finance/about/activities/sgp/edp/edpde_en.htm.

[3] Ανακοίνωση της Επιτροπής στο Συμβούλιο: Η κατάσταση της Γερμανίας κα της Γαλλίας σε σχέση με τις υποχρεώσεις τους στο πλαίσιο της διαδικασίας υπερβολικού ελλείμματος μετά την απόφαση του Δικαστηρίου, COM(2004) 813.

[4] Αυτό το στοιχείο είναι γενικά ευθυγραμμισμένο με αυτό που κοινοποίησαν οι γερμανικές αρχές την 1η Σεπτεμβρίου (3,7% του ΑΕΠ) με τη βασική διαφορά να οφείλεται στην τιτλοποίηση που πραγματοποιήθηκε από το συνταξιοδοτικό ταμείο των πρώην ταχυδρομικών υπαλλήλων, που δεν θεωρήθηκε ότι μειώνει το έλλειμμα στις φθινοπωρινές προβλέψεις.

[5] ΕΕ L 209, 2.8.1997, σ. 6. Κανονισμός όπως τροποποιήθηκε με τον κανονισμό (ΕΚ) αριθ. 1056/2005 (ΕΕ L 174 της 7.7.2005, σ. 5).

[6] EE C 236, 2.8.1997, σ. 1.

[7] EE L 34, 11.2.2003, σ. 16.

[8] Ανακοίνωση της Επιτροπής στο Συμβούλιο: Η κατάσταση της Γερμανίας και της Γαλλίας σε σχέση με τις υποχρεώσεις τους στο πλαίσιο της διαδικασίας υπερβολικού ελλείμματος μετά την Απόφαση του Δικαστηρίου, COM(2004) 813.

[9] ΕΕ L 332, 31.12.1993, σ. 7.

[10] Αυτό το στοιχείο είναι γενικά ευθυγραμμισμένο με αυτό που κοινοποίησαν οι γερμανικές αρχές την 1η Σεπτεμβρίου (3,7% του ΑΕΠ) με τη βασική διαφορά να οφείλεται στην τιτλοποίηση που πραγματοποιήθηκε από το συνταξιοδοτικό ταμείο των πρώην ταχυδρομικών υπαλλήλων, που δεν θεωρήθηκε ότι μειώνει το έλλειμμα στις φθινοπωρινές προβλέψεις.